Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Francúzsko (Paríž)
Dátum: 7.-8.11.2012
Prijímajúca organizácia: Európska vesmírna agentúra ESA.
Účel cesty: účasť na 75. rokovaní Komisie ESA pre zahraničné vzťahy, 5. stretnutí GR ESA s nečlenskými štátmi a 12. rokovaní Komisie PECS. 

3.  Rámcový program pobytu:
7.11.2012	cesta Brusel–Paríž 
8.11.2012 	10:00– 18:00 účasť na rokovaniach
8.11.2012 	cesta Paríž–Schwechat–Bratislava

4.  Stručný priebeh rokovaní:

1.	Rokovanie Komisie ESA pre zahraničné vzťahy:
SR bola prizvaná k nasledovným bodom rokovania: 
a)	Správa o 55. zasadnutí Výboru COPUOS pri OSN vo Viedni, ktorá obsahovala nasledovné významné informácie:
-	hoci výboru predsedá p.Horikawa z Japonska, obidvaja podpredsedovia sú z Európy: p.Santos z Portugalska a p.Wolanski z Poľska, čo je pre Európu veľká výhoda. O členstvo vo výbore COPUOS požiadali nasledovné štáty: Arménsko, Costa Rica a Jordánsko.
-	otázka vesmírneho smetia (Space Debris) naberá na dôležitosti predovšetkým pre rozvojové krajiny. Tento problém považujú totiž za hrozbu pre rozvoj ich vlastných komických aktivít, preto sa dožadujú zvýšenej pozornosti pre vyriešenie tohto čím ďalej tým naliehavejšieho problému.
-	Výbor sa venoval aj ďalším otázkam medzinárodnej dôležitosti v súvislosti s výskumom a využívaním vesmíru: používaniu nukleárnych energetických zdrojov v slnečnej sústave, menežmentu živelných pohrôm, sledovaniu blízkozemských objektov, vesmírnemu počasiu a pod.
b)	Svetová spolupráca a konkurencia v oblasti raketových nosičov
V obsiahlej prezentácii bola delegátom podaná informácia o svetovom vývoji v oblasti raketových nosičov. Významným sa v poslednom období stáva nárast súkromných aktivít v tomto sektore (napr. firma SpaceX, ale aj návrat firmy Sea Launch), ďalej postupný úbytok modifikovaných interkontinentálnych balistických striel, vývoj nosičov v stále väčšom počte krajín (napr. raketa Cyclone 4 v Brazílii), ale aj nárast problémov v ruskom raketovom sektore. Samotná ESA bude musieť na nadchádzajúcej novembrovej ministerskej konferencii rozhodnúť aj o možných variantoch ďalšieho vývoja rakety Ariane.
c)	Medzinárodná spolupráca centra „ESOC“ (European Space Operation Center)
Riaditeľ operácií misií Dr. Warhaut v obsiahlej prezentácii priblížil aktuálny stav medzinárodnej spolupráce centra „ESOC“, ktoré zabezpečuje výbavu pozemných zariadení ako aj operácie jednotlivých vesmírnych misií. ESOC predovšetkým spolupracuje s americkou NASA, japonskou JAXA, čínskou CNSA, ruskou RFSA, indickou ISRO, kórejskou KARI, americkým NOAA, brazílskou INPE a kanadskou CSA. Navyše, ESOC má svoje trackovacie stanice rozmiestnené aj v Austrálii, Argentíne a Keni.
V súčasnosti je ESOC kvalitatívne na porovnateľnej úrovni ako korešpondujúce pracovisko „JPL“ v NASA. Napr. ESOC v posledných rokoch veľmi zvýšil svoje renomé aj vďaka úspešným tzv. mimoriadnym operáciám pri záchranách misií, kedy napr. ako prvý nadviazal spojenie so stratenou ruskou sondou Phobos-Grunt.

2.	Stretnutie GR ESA s nečlenskými štátmi:
Na stretnutí boli prezentované podrobné informácie k pripravovanému programu Rady ESA na ministerskej úrovni, kde bude pre Slovensko bude možnosť poskytnúť vyhlásenie v trvaní 2-3 minúty. Na tomto rokovaní sa bude okrem schvaľovania rozpočtu pre povinné a voliteľné aktivity ESA hlasovať aj o dokumente s názvom „Politická deklarácia smerom k Európskej vesmírnej agentúre, ktorá slúži Európe najlepšie“. Tento dokument sa týka budúceho usporiadania vzťahov medzi ESA a EÚ, preto je SR pozvaná vyjadriť sa k tomuto dokumentu.
V kontexte prípravy prvej slovenskej družice „skCube“ som sa zástupcov ESA spýtal na možnosť a prípadnú cenu vypustenia družice prostredníctvom novej rakety ESA s názvom „Vega“. Možnosť vypustenia by v budúcnosti prichádzala do úvahy (napr. jeden štart by sa mal uskutočniť aj v roku 2014), avšak presná cena vypustenia by závisela od parametrov družice. Podľa predbežných informácií by sa však cena pre vypustenie družice typu CubeSat o váhe 1kg pohybovala na úrovni od 70.000 Eur vyššie.

3.	Rokovanie Komisie PECS:
Komisia PECS je určená pre štáty, ktoré sa účastina prístupového programu PECS (Plan for European Cooperating States). Rokovaním dňa 8.11.2012 bol rokovací poriadok Komisie PECS zmenený tak, aby bolo umožnené zúčastňovať sa rokovaní tejto komisie aj iným štátom a to v úlohe pozorovateľa. Vzhľadom na uvedené bol na rokovaní prítomný aj zástupca SR. 
Na rokovaní sa Maďarsko stalo predsedníckou krajinou Komisie PECS, a v zápätí informovalo o svojom zámere podať budúci rok návrh na vstup do ESA, nakoľko už 9 rokov je v prípravnom programe PECS. 
Estónsko prezentovalo prítomným delegátom svoju novú vesmírnu stratégiu a informovalo, že jeho CubeSat „estCube“ bude na rakete Vega vypustený v marci 2013. 
Lotyšsko informovalo, že sa pripravuje na podpis listiny PECS. Bulharsko je poslednou krajinou EÚ bez akejkoľvek písomnej dohody s ESA.
Na záver rokovania boli prítomným delegátom prezentované vedecké aktivity ESA v rámci povinného vedeckého programu ako aj v rámci voliteľného programu PRODEX (PROgramme de Développement d’EXpériences). Z oboch prezentácií vyplýva, že v rámci vedeckého programu ESA zúčastnené štáty pravidelne dosahujú prielomové výsledky, často svetovej kvality. Je preto možné predpokladať, že účasť SR v týchto programoch výrazne napomáhala k vyššej kvalite aj slovenskej vedy a techniky.

5.  Odporúčané závery:

	Pre ďalší rozvoj spolupráce SR s ESA sú najužitočnejšie stretnutia GR ESA s nečlenskými štátmi, kde sa navrhujú a vzájomne konzultujú ďalšie možné kroky spolupráce oboch strán. Okrem toho, na rokovaniach Komisie PECS sa prerokovávajú o.i. aj jednotlivé projekty krajín PECS, preto účasť na týchto rokovaniach je pre SR užitočná aj do budúcna, vzhľadom na zámer SR pristúpiť v budúcnosti k tomuto programu.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			5. 12. 2012
Správu schválil:		Ing. Diana Demková, riaditeľka OŠEPVaT
				Ing. Róbert Szabó, PhD., GR SVT